《入夏初晴》
宋代·何梦桂

屏翳盗天权，丰隆据天宇。
沴阴抗六阳，入夏苦旬雨。
练石无娲皇，天漏谁与补。
羲和驾赤轮，倏睹朝旭吐。
泥虫起踯躅，淖羽鼓掀舞。
倚杖拟郊行，脱屣始出户。
喜气薄林峦，生意溢蘅杜。
天公本无心，造物谁实主。
今昔倏变化，阴晴孰吹煦。
我欲叫苍苍，叩阍挝天鼓。
苍生在巅崖，何时脱辛苦。

作者简介：淳安人，生卒年均不详，约宋度宗咸淳中前后在世。咸淳元年，（公元一二六五年）进士，为太常博士，历监察御史官，大理寺卿。引疾去，筑室小酉源。元至元中，屡召不起，终于家。梦桂精于易，著有易衍及中庸，致用。